Pohja uutiskirjeen uutiseksi

**©-info suojaa työsi verkossa**

Verkkosivuilla vierailevan on joskus vaikea tietää, miten siellä olevia sisältöjä saa käyttää. Saanko kopioida tämän valokuvan omaan esitykseeni? Kuka tämän tekstin on kirjoittanut? Voisinko pyytää lupaa tämän videon esittämiseen? ©-infon avulla näihin kysymyksiin on helppo vastata!

©-info on verkkosivuille liitettävä kuvake, jota klikkaamalla käyttäjä löytää helposti ja nopeasti sivustolla olevien sisältöjen tekijä- ja käyttöoikeustiedot. Kuvakkeen takaa löytyy tieto siitä, kuka verkkosivuilla olevat kuvat, artikkelit, videot ja muut materiaalit on tehnyt ja tuottanut. Tiedoissa kerrotaan myös, saako sivuston sisältöjä ja materiaaleja käyttää tai kopioida esimerkiksi opetuksessa tai muussa työkäytössä.

Kuvakkeen taakse on mahdollista lisätä myös tieto siitä, mihin käyttäjä voi olla yhteydessä, mikäli hän haluaa tiedustella laajempia käyttöoikeuksia aineistoon.

©-infon voi lisätä nettisivuille esimerkiksi sivun alalaidan footeriin tai selaajan mukana liikkuvana kelluvana kuvakkeena. ©-infon saa myös kytkettyä yksittäisiin valokuviin.

Lisäämällä ©-infon nettisivuillesi tuot yksinkertaisella tavalla esiin sen, että sivustosi sisältää tekijänoikeuden suojaamaa sisältöä. Kuvakkeen avulla voit listata sisältöjen tekijät ja avata sisältöjen käyttömahdollisuuksia. Näin autat verkkosivujesi kävijää käyttämään sisältöjä vastuullisesti pitäen samalla huolen omista oikeuksistasi.

©-infon lataaminen ja käyttö on maksutonta ja kuvake voidaan liittää mille tahansa verkkosivulle. ©-infon on toteuttanut Kopiosto.

[www.c-info.fi](http://www.c-info.fi)